IZVJEŠTAJ O DANIM DRŽAVNIM JAMSTVIMA I IZDACIMA PO DRŽAVNIM JAMSTVIMA U PRVOM POLUGODIŠTU 2022. GODINE

Izdavanje jamstava propisano je odredbama članaka 103. do 117. u okviru razdjela VIII. Zakona o proračunu (Narodne novine 144/21) i odredbama članaka 49. do 52. Zakona o izvršavanju Državnog proračuna Republike Hrvatske za 2022. godinu (Narodne novine, broj 62/22). Prema Zakonu o izvršavanju Državnog proračuna Republike Hrvatske za 2022. godinu, dano je ovlaštenje Vladi Republike Hrvatske da, u ime Republike Hrvatske, može davati financijska i činidbena jamstva na prijedlog nadležnog ministarstva.

Godišnja vrijednost novih financijskih jamstava za 2022. godinu iznosi 12.750.000.000,00 kuna, od čega se iznos od 2.550.000.000,00 kuna odnosi na izvanproračunske korisnike državnog proračuna iz članka 42. stavka 3. Zakona o izvršavanju Državnog proračuna Republike Hrvatske za 2022. godinu. U iznos novih financijskih jamstava ne ulazi vrijednost jamstava danih za refinanciranje i reprogramiranje obveza iz prethodnih godina za koje je bilo dano jamstvo.

Državna jamstva izdaju se za: potporu kapitalnim ulaganjima u razvitak kojima se poboljšavaju opći uvjeti gospodarskog djelovanja i koji utječu na izvozni učinak, provedbu prioritetnog programa/projekta koji ima značenje za regionalnu gospodarsku stabilnost, radi ublažavanja gospodarske nerazvijenosti određenog područja, uklanjanje ratnih šteta, obnove ili hitne obnove od posljedica prirodnih nepogoda.

Nadležno ministarstvo, na temelju zahtjeva, dužno je ocijeniti temelj donošenja prijedloga dodjele jamstva ili druge osnove za podnošenje zahtjeva za dodjelu jamstva, bonitet tražitelja, ocjenu stanja zaduženosti, efekte novog zaduženja na mogućnost razvoja i likvidnosti te izraditi stručno mišljenje i jasno opredjeljenje prema odobrenju predloženog jamstva.

Činidbena jamstva su u pravilu vezana za okončanje posla, a mogu se davati na temelju primljenih predujmova u novcu ili imovini za gradnju brodova do njihove isporuke, nabavu zrakoplova na temelju dugoročnog ugovora o zakupu te za infrastrukturne projekte koji se izvode na osnovi ugovora o koncesiji ili zajedničkih ulaganja.

Za dana jamstva ugovorom o izdavanju jamstva uređuju se obveze tražitelja jamstva i instrumenti osiguranja.

Za jamstva koja se aktiviraju Ministarstvo financija može Financijskoj agenciji dati nalog za naplatu po aktiviranom državnom jamstvu radi namirenja duga.

Prema novom Zakonu o proračunu, članak 111. propisano je da se Zakonom o izvršavanju Državnog proračuna Republike Hrvatske mogu ovlastiti druga tijela za izdavanje državnih jamstava u ime i za račun Republike Hrvatske.

Zakonom o izvršavanju Državnog proračuna Republike Hrvatske za 2022. godinu, člankom 50. dana je ovlast Hrvatskoj banci za obnovu i razvitak i Hrvatskoj agenciji za malo gospodarstvo, inovacije i investicije u okviru provedbe mjera državne potpore u svrhu podrške gospodarstvu u aktualnoj pandemiji COVID 19 i u okviru drugih mjera podrške gospodarstvu, da u ime i za račun Republike Hrvatske izdaju jamstva.

Godišnja vrijednost novih jamstava za 2022. godinu u okviru provedbe mjera državne potpore u svrhu podrške gospodarstvu u aktualnoj pandemiji COVID 19 i u okviru drugih mjera podrške gospodarstvu iznosi 2.550.000.000,00 kuna i ne ulazi u godišnju vrijednost novih jamstava za 2022. godinu iz članka 49. stavka 2. navedenog Zakona kao ni u iznos jamstvene zalihe iz članka 49. stavka 5. istoga.

Zakonom o izvršavanju Državnog proračuna Republike Hrvatske za 2022. godinu, člankom 51. dana je ovlast Hrvatskoj banci za obnovu i razvitak da u okviru provedbe Nacionalnog plana oporavka i otpornosti 2021.-2026., u ime i za račun Republike Hrvatske izdaje jamstva.

Godišnja vrijednost novih jamstava za 2022. godinu u okviru provedbe Nacionalnog plana oporavka i otpornosti 2021.-2026. iznosi 3.000.000.000,00 kuna i ne ulazi u godišnju vrijednost novih jamstava za 2022. godinu iz članka 49. stavka 2. navedenog Zakona kao ni u iznos jamstvene zalihe iz članka 49. stavka 5. istoga.

***IZDANA JAMSTVA***

U razdoblju od 1. siječnja do 30. lipnja 2022. godine izdano je osam jamstava u iznosu od 1.862.172.109,98 kuna. Od navedenog iznosa, iznos od 1.759.391.253,50 kuna odnosi se na nova jamstva izdana za izmirenje obveza izvanproračunskih korisnika, a iznos od 102.780.856,48 kuna odnosi se na činidbena jamstva.

U sektoru gospodarstva jamstva su izdana u iznosu od 102.780.856,48 kuna, dok je u sektoru prometa izdano jamstava u iznosu od 1.759.391.253,50 kuna.

U sektoru gospodarstva jamstva su izdana za društva 3. MAJ Brodogradilište d.d. i Uljanik Brodogradnja 1856 d.o.o..

3. MAJ BRODOGRADILIŠTE d.d.

Na sjednici održanoj dana 9. ožujka 2022. godine Vlada Republike Hrvatske donijela je Odluku (Klasa: 022-03/22-04/88, Urbroj: 50301-05/27-22-1) o davanju državnog jamstva za kreditno zaduženje za obrtna sredstva za pokriće povećanih troškova započetih gradnji u društvu 3. MAJ Brodogradilište d.d., Rijeka.

Sukladno donesenoj Odluci, dana 29. ožujka 2022. godine Ministarstvo financija izdalo je jamstvo Riznični broj F-001-22 u korist Hrvatske banke za obnovu i razvitak u iznosu od 90.000.000,00 kuna. Izdano jamstvo pokriva 100% ukupnog kreditnog zaduženja koje iznosi 90.000.000,00 kuna.

Ugovorom o izdavanju Jamstva broj: F-001-22 za uredno izmirenje dugoročnih obveza sklopljenom 29. ožujka 2022. godine između Ministarstva financija, Ministarstva gospodarstva i održivog razvoja i društva 3. MAJ Brodogradilište d.d., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o kreditu i njemu pripadajućim dodatcima i to zadužnica, 5 vlastitih trasiranih bjanko akceptiranih mjenica i založno pravo na nekretninama i brodu.

ULJANIK BRODOGRADNJA 1856 d.o.o.

Na sjednici održanoj dana 27. svibnja 2022. godine Vlada Republike Hrvatske donijela je Odluku (Klasa: 022-03/22-04/229, Urbroj: 50301-05/27-22-1) o davanju državnih jamstava u korist Hrvatske banke za obnovu i razvitak i/ili drugih poslovnih banaka u zemlji i/ili inozemstvu za osiguranje izdavanja izravnih i/ili neizravnih bankarskih garancija radi osiguranja avansne uplate kupca i za kreditno zaduženje društva ULJANIK Brodogradnja 1856 d.o.o., Pula za izgradnju plutajućeg doka Nov. 537.

Dana 28. lipnja 2022. godine sukladno donesenoj Odluci, Ministarstvo financija izdalo je jamstvo Riznični broj F-007-22 u korist Hrvatske banke za obnovu i razvitak u iznosu od 1.132.320,00 EUR što u protuvrijednosti kuna na dan izdavanja jamstva iznosi 8.520.570,99 kuna (izdano jamstvo pokriva 80% ukupnog kreditnog zaduženja koje iznosi 1.415.400,00 EUR) te jamstvo Riznični broj F-008-22 u korist Hrvatske banke za obnovu i razvitak u iznosu od 566.160,00 EUR što u protuvrijednosti kuna na dan izdavanja jamstva iznosi 4.260.285,49 kuna (izdano jamstvo pokriva 80% iznosa garancije koji iznosi 707.700,00 EUR).

Ugovorom o izdavanju Jamstva broj: F-007-22 za uredno izmirenje kratkoročnih obveza sklopljenom 28. lipnja 2022. godine između Ministarstva financija, Ministarstva gospodarstva i održivog razvoja i društva ULJANIK Brodogradnja 1856 d.o.o., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o kreditu i njemu pripadajućim dodatcima i to zadužnica, 5 vlastitih trasiranih bjanko akceptiranih mjenica i založno pravo na pokretninama.

Ugovorom o izdavanju Jamstva broj: F-008-22 za uredno izmirenje dugoročnih obveza sklopljenom 28. lipnja 2022. godine između Ministarstva financija, Ministarstva gospodarstva i održivog razvoja i društva ULJANIK Brodogradnja 1856 d.o.o., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o izdavanju garancije i njemu pripadajućim dodatcima i to zadužnica, 5 vlastitih trasiranih bjanko akceptiranih mjenica i založno pravo na pokretninama.

U sektoru prometa jamstva su izdana za društva: HŽ Infrastruktura d.o.o. i Hrvatske ceste d.o.o..

HŽ INFRASTRUKTURA d.o.o.

Za društvo HŽ Infrastruktura d.o.o., Vlada Republike Hrvatske na sjednici održanoj dana 8. travnja 2022. godine donijela je Odluku o davanju državnog jamstva u korist Hrvatske banke za obnovu i razvitak za kreditno zaduženje društva HŽ Infrastruktura d.o.o., radi financiranja projekata iz CEF programa s ciljem održavanja dinamike ispunjenja financijskih obveza prema izvođačima, a vezano za dinamiku priljeva EU sredstava (Klasa: 022-03/22-04/118, Urbroj: 50301-05/14-22-4).

Sukladno spomenutoj Odluci dana 25. travnja 2022. godine Ministarstvo financija izdalo je jamstvo Riznični broj F-002-22, u korist Hrvatske banke za obnovu i razvitak u iznosu od 245.000.000,00 kuna. Izdano jamstvo pokriva 100% ukupnog kreditnog zaduženja koje iznosi 245.000.000,00 kuna.

Ugovorom o izdavanju Jamstva broj: F-002-22 za uredno izmirenje dugoročnih obveza sklopljenom 25. travnja 2022. godine između Ministarstva financija, Ministarstva mora, prometa i infrastrukture i društva HŽ Infrastruktura d.o.o., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o kreditu i njemu pripadajućim dodatcima i to zadužnica i 10 vlastitih trasiranih bjanko akceptiranih mjenica.

Na sjednici održanoj dana 14. travnja 2022. godine Vlada Republike Hrvatske donijela je Odluku (Klasa: 022-03/22-04/124, Urbroj: 50301-05/14-22-3) o davanju državnog jamstva u korist Hrvatske banke za obnovu i razvitak, za kreditno zaduženje društva HŽ Infrastruktura d.o.o., radi financiranja obnove i modernizacije željezničke infrastrukture.

Sukladno spomenutoj Odluci dana 28. travnja 2022. godine Ministarstvo financija izdalo je jamstvo Riznični broj F-003-22, u korist Hrvatske banke za obnovu i razvitak u iznosu od 200.000.000,00 kuna. Izdano jamstvo pokriva 100% ukupnog kreditnog zaduženja koje iznosi 200.000.000,00 kuna.

Ugovorom o izdavanju Jamstva broj: F-003-22 za uredno izmirenje dugoročnih obveza sklopljenom 28. travnja 2022. godine između Ministarstva financija, Ministarstva mora, prometa i infrastrukture i društva HŽ Infrastruktura d.o.o., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o kreditu i njemu pripadajućim dodatcima i to zadužnica i 10 vlastitih trasiranih bjanko akceptiranih mjenica.

Na sjednici održanoj dana 21. travnja 2022. godine Vlada Republike Hrvatske donijela je Odluku (Klasa: 022-03/22-04/142, Urbroj: 50301-05/14-22-2) o davanju državnog jamstva u korist Erste&Steiermärkische Bank d.d., OTP banke d.d. i Privredne banke Zagreb d.d., za kreditno zaduženje društva HŽ Infrastruktura d.o.o., radi financiranja projekata iz CEF programa s ciljem održavanja dinamike ispunjenja financijskih obveza prema izvođačima, a vezano za dinamiku priljeva EU sredstava.

Sukladno spomenutoj Odluci dana 6. lipnja 2022. godine Ministarstvo financija izdalo je jamstvo Riznični broj F-004-22, u korist Erste&Steiermärkische Bank d.d., OTP banke d.d. i Privredne banke Zagreb d.d. u iznosu od 245.000.000,00 kuna. Izdano jamstvo pokriva 100% ukupnog kreditnog zaduženja koje iznosi 245.000.000,00 kuna.

Ugovorom o izdavanju Jamstva broj: F-004-22 za uredno izmirenje dugoročnih obveza sklopljenom 6. lipnja 2022. godine između Ministarstva financija, Ministarstva mora, prometa i infrastrukture i društva HŽ Infrastruktura d.o.o., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o kreditu i njemu pripadajućim dodatcima i to zadužnica i 10 vlastitih trasiranih bjanko akceptiranih mjenica.

Na sjednici održanoj dana 21. travnja 2022. godine Vlada Republike Hrvatske donijela je Odluku (Klasa: 022-03/22-04/137, Urbroj: 50301-05/14-22-3) o davanju državnog jamstva u korist Erste&Steiermärkische Bank d.d. i Privredne banke Zagreb d.d., za kreditno zaduženje društva HŽ Infrastruktura d.o.o., radi financiranja obnove i modernizacije željezničke infrastrukture.

Sukladno spomenutoj Odluci dana 6. lipnja 2022. godine Ministarstvo financija izdalo je jamstvo Riznični broj F-005-22, u korist Erste&Steiermärkische Bank d.d. i Privredne banke Zagreb d.d. u iznosu od 200.000.000,00 kuna. Izdano jamstvo pokriva 100% ukupnog kreditnog zaduženja koje iznosi 200.000.000,00 kuna.

Ugovorom o izdavanju Jamstva broj: F-005-22 za uredno izmirenje dugoročnih obveza sklopljenom 6. lipnja 2022. godine između Ministarstva financija, Ministarstva mora, prometa i infrastrukture i društva HŽ Infrastruktura d.o.o., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o kreditu i njemu pripadajućim dodatcima i to zadužnica i 10 vlastitih trasiranih bjanko akceptiranih mjenica.

HRVATSKE CESTE d.o.o.

Na sjednici održanoj dana 27. travnja 2022. godine Vlada Republike Hrvatske donijela je Odluku (Klasa: 022-03/22-04/158, Urbroj: 50301-05/14-22-3) o davanju državnog jamstva u korist banaka: Erste&Steiermärkische Bank d.d., Hrvatska poštanska banka d.d., OTP Banka d.d., Privredna banka Zagreb d.d., Raiffeisenbank Austria d.d. i Zagrebačka banka d.d., za kreditno zaduženje društva Hrvatske ceste d.o.o., radi financiranja projekata i plana poslovanja društva u 2022. godini.

Sukladno spomenutoj Odluci dana 26. svibnja 2022. godine Ministarstvo financija izdalo je jamstvo Riznični broj F-006-22, u korist banaka: Erste&Steiermärkische Bank d.d., Hrvatska poštanska banka d.d., OTP Banka d.d., Privredna banka Zagreb d.d., Raiffeisenbank Austria d.d. i Zagrebačka banka d.d., u iznosu do 115.500.000,00 EUR što u protuvrijednosti kuna na dan izdavanja jamstva iznosi 869.391.253,50 kuna. Izdano jamstvo pokriva 100% ukupnog kreditnog zaduženja koje iznosi 115.500.000,00 EUR.

Ugovorom o izdavanju Jamstva broj: F-006-22 za uredno izmirenje dugoročnih obveza sklopljenom 26. svibnja 2022. godine između Ministarstva financija, Ministarstva mora, prometa i infrastrukture i društva Hrvatske ceste d.o.o., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o kreditu i njemu pripadajućim dodatcima i to zadužnica i 10 vlastitih trasiranih bjanko akceptiranih mjenica.

***IZDANA JAMSTVA PO POSEBNIM PROGRAMIMA***

Zakonom o izvršavanju Državnog proračuna Republike Hrvatske za 2022. godinu, člankom 50. dana je ovlast Hrvatskoj banci za obnovu i razvitak i Hrvatskoj agenciji za malo gospodarstvo, inovacije i investicije u okviru provedbe mjera državne potpore u svrhu podrške gospodarstvu u aktualnoj pandemiji COVID 19 i u okviru drugih mjera podrške gospodarstvu, da u ime i za račun Republike Hrvatske izdaju jamstva.

Na sjednici održanoj dana 2. srpnja 2020. godine Vlada Republike Hrvatske donijela je Odluku (Klasa: 022-03/20-04/271, Urbroj: 50301-27/25-20-4) o usvajanju Programa jamstava za kredite za poduzetnike aktivne u području kulture i kreativnih industrija. Dana 18. ožujka 2021. godine Vlada Republike Hrvatske donijela je Odluku (Klasa: 022-03/21-04/77, Urbroj: 50301-04/25-21-2) o usvajanju dopune Programa jamstava za kredite za poduzetnike aktivne u području kulture i kreativnih industrija, dana 1. srpnja 2021. godine Odluku (Klasa: 022-03/21-04/235, Urbroj: 50301-04/25-21-2) o usvajanju izmjene i dopuna Programa jamstava za kredite za poduzetnike aktivne u području kulture i kreativnih industrija te dana 4. veljače 2022. godine Odluku o usvajanju izmjena Programa jamstava za kredite za poduzetnike aktivne u području kulture i kreativnih industrija (Klasa: 022-03/22-04/09, Urbroj: 50301-04/25-22-2).

Temeljem navedenih Odluka Hrvatska agencija za malo gospodarstvo, inovacije i investicije, je u suradnji s Ministarstvom kulture kao nositeljem Programa, u razdoblju od 1. siječnja do 30. lipnja 2022. godine izdala jamstva u ukupnom iznosu od 1.000.000,00 kuna.

Nadalje, Vlada Republike Hrvatske je na sjednici održanoj dana 2. srpnja 2020. godine donijela Odluku (Klasa: 022-03/20-04/275, Urbroj: 50301-27/25-20-3) o usvajanju Programa dodjele državnih potpora sektoru mora, prometa, prometne infrastrukture i povezanim djelatnostima u aktualnoj pandemiji COVID-a 19, na sjednici održanoj dana 22. listopada 2020. godine Odluku (Klasa: 022-03/20-04/365, Urbroj: 50301-05/05-20-3) o usvajanju dopuna Programa dodjele državnih potpora sektoru mora, prometa, prometne infrastrukture i povezanim djelatnostima u aktualnoj pandemiji COVID-a 19, na sjednici održanoj dana 18. siječnja 2021. godine Odluku (Klasa: 022-03/21-04/16, Urbroj: 50301-05/27-21-2) o usvajanju izmjena i dopuna Programa dodjele državnih potpora sektoru mora, prometa, prometne infrastrukture i povezanim djelatnostima u aktualnoj pandemiji COVID-a 19, na sjednici održanoj dana 21. listopada 2021. godine Odluku (Klasa: 022-03/21-04/352, Urbroj: 50301-05/20-21-2) o usvajanju izmjena i dopune Programa dodjele državnih potpora sektoru mora, prometa, prometne infrastrukture i povezanim djelatnostima u aktualnoj pandemiji COVID-a 19, na sjednici održanoj dana 31. ožujka 2022. godine Odluku (Klasa: 022-03/22-04/104, Urbroj: 50301-05/14-22-2) o usvajanju izmjena i dopune Programa dodjele državnih potpora sektoru mora, prometa, prometne infrastrukture i povezanim djelatnostima u aktualnoj pandemiji COVID-a 19, na sjednici održanoj dana 3. lipnja 2022. godine Odluku (Klasa: 022-03/22-04/209, Urbroj: 50301-05/14-22-3) o usvajanju izmjena i dopuna Programa dodjele državnih potpora sektoru mora, prometa, prometne infrastrukture i povezanim djelatnostima u aktualnoj pandemiji COVID-a 19 te na sjednici održanoj dana 21. lipnja 2022. godine Odluku (Klasa: 022-03/22-04/252, Urbroj: 50301-05/14-22-2) o usvajanju izmjena i dopuna Programa dodjele državnih potpora sektoru mora, prometa, prometne infrastrukture i povezanim djelatnostima u aktualnoj pandemiji COVID-a.

Temeljem navedenih Odluka, Hrvatska agencija za malo gospodarstvo, inovacije i investicije je u suradnji s Ministarstvom mora, prometa i infrastrukture kao nositeljem Programa, u razdoblju od 1. siječnja do 30. lipnja 2022. godine izdala jamstva u ukupnom iznosu od 21.793.460,90 kuna.

***ZAJMOVI UZ DRŽAVNO JAMSTVO***

Zajmovi međunarodnih financijskih institucija za koje jamči Republika Hrvatska (obveze nisu protestirane i nisu preuzete zakonima, nego je riječ o potencijalnim obvezama za Republiku Hrvatsku, koje se evidentiraju vanbilačno):

1. zajam Razvojne banke Vijeća Europe (CEB) LD 2085 (2021) (200 milijuna eura), za projekt Financiranje ulaganja u socijalnu infrastrukturu, potporu otvaranju novih radnih mjesta i oporavak od potresa u Republici Hrvatskoj; korisnik: Hrvatska banka za obnovu i razvitak (HBOR); zajam će se povlačiti u tranšama te je rok za otplatu svake tranše najviše 12-20 godina od dana povlačenja tranše (rok ovisi o namjeni tranše) uključujući najviše 1-3 godine počeka na otplatu glavnice (rok ovisi o namjeni tranše); kamatna stopa određuje se prilikom povlačenja pojedinačnih tranši te može biti fiksna kamatna stopa ili promjenjiva kamatna stopa (EURIBOR + fiksna kamatna marža).

***PROTESTIRANA JAMSTVA***

U državnom proračunu za 2022. godinu jamstvena pričuva planirana je u iznosu od 450.000.000,00 kuna.

U razdoblju od 1. siječnja do 30. lipnja 2022. godine na ime protestiranih jamstava izvršena su plaćanja na teret jamstvene pričuve u iznosu od 623.549.949,97 kuna čiji detaljan prikaz je dan u Tablici koja je privitak ovom Izvještaju.

Najznačajnije plaćanje odnosi se na izmirenje obveza prema VTB Banci na ime izdanog jamstva za društvo Brodograđevna industrija Split d.d. u iznosu od 242.997.557,40 kuna (od čega se iznos od 240.945.280,00 kuna odnosi na glavnicu te iznos od 2.052.277,40 kuna na redovnu kamatu), radi nemogućnosti ugovaranja prolongata kredita uslijed djelovanja više sile rata u Ukrajini i posljedičnim sankcijama prema VTB Banci.

Na ime potraživanja za protestirana i plaćena državna jamstva, u prvom polugodištu 2022. godine izvršen je povrat sredstava u Državni proračun u iznosu od 3.758.792,01 kuna i stečena je imovina odnosno dionice u iznosu od 101.000.000,00 kuna.

U stečajnom postupku društva Rubik d.o.o. u stečaju naplaćen je iznos od 1.375.496,64 kuna, društva Hoteli Novi d.d. u stečaju iznos od 1.024.800,00 kuna koji se odnosi na razlučno pravo Ministarstva financija na imovini društva Jadrankamen d.d. u stečaju, društva Croatia pumpe d.d. u stečaju iznos od 54.781,16 kuna te društva Uljanik brodogradilište d.d. u stečaju iznos od 54,58 kuna.

U predstečajnom postupku društva Alpha Adriatic d.d. (ranije Uljanik plovidba d.d.) naplaćen je iznos od 1.154.251,48 kuna.

Temeljem Ugovora o obavljanju bankarskih poslova i usluga od 31. prosinca 2002. godine zaključenog između Ministarstva financija i Privredne banke Zagreb d.d., Privredna banka Zagreb d.d. u ime i za račun Ministarstva financija obavlja bankarske poslove i usluge u svezi s naplatom kredita Županjske banke d.d. u stečaju (PLASMANI ŽUBA-BLB i HYPO). Sukladno navedenom Ugovoru i temeljem Odluke Vlade Republike Hrvatske o izmjenama uvjeta kredita odobrenih od strane Ministarstva poljoprivrede (Narodne novine broj 105/04, 98/05, 108/10, 79/15 i 55/19), Privredna banka Zagreb d.d. uplatila je u korist Državnog proračuna iznos od 149.408,15 kuna te je provela otpise potraživanja u iznosu od 1.999.927,35 kuna.